У браку са Живојином Мишићем Лујза је родила шесторо деце: три сина - Радована, Александра и Војислава и три ћерке – Елеонору (рођена 1885. у Ужицу, умрла 1952. у Ваљеву; била је најпре удата за Богдана Анђелковића, официра, а после његове погибије за Михаила Марковића, ваљевског апотекара), Олгу (1886−1977, удата за сликара Милана Миловановића) и Анђелију (1889 −1969, није се удавала и живела је са мајком). Већ по рођењу друге ћерке Живојин Мишић је унапређен у капетана друге класе и убрзо је отпутовао у Брук на Лајти, у Аустрији, да би тамо завршио школу гађања. Док је био у Аустрији Лујза је родила треће дете, најстаријег сина Радована. Брак Лујзе и Живојина Мишића био је срећан, али су имали мало времена да заједно уживају у породичној срећи. Живојин, а касније и синови, ишли су из рата у рат, из боја у бој: Српско-турски, Балкански, Први светски рат.